A4-0259/96

Päätöslauselma komission kertomuksesta Itämeren alueella tehtävän yhteistyön nykytilasta ja sen tulevaisuuden näkymistä (KOM(95)0609 - C4-0017/96)

Euroopan parlamentti, joka

- ottaa huomioon komission kertomuksen Itämeren alueella tehtävän yhteistyön nykytilasta ja sen tulevaisuuden näkymistä (KOM(95)0609 - C4-0017/96),

- ottaa huomioon Itämeren alueen yhteistyötä koskevan aloitteen, jonka komissio esitti Itämeren maiden neuvoston valtionpäämiesten ja pääministereiden konferenssissa (Visby, 3. ja 4. toukokuuta 1996),

- ottaa huomioon Firenzessä kokoontuneen Eurooppa-neuvoston päätelmät (22. kesäkuuta 1996),

- ottaa huomioon 14. heinäkuuta 1995 ((EYVL C 249, 25.9.1995, s. 215)) antamansa päätöslauselman komission neuvostolle antamasta tiedonannosta «Unionin Itämeren alueen politiikan suuntaviivat» (SEK(94)1747 - C4-0011/95) ja 18. huhtikuuta 1996 ((EYVL C 141, 13.5.1996, s. 199)) antamansa päätöslauselman Itämeren neuvoston huippukokouksesta,

- ottaa huomioon taloudellisten ulkosuhteiden valiokunnan mietinnön ja ulko- ja turvallisuusasiain sekä puolustuspolitiikan ja aluepoliittisen valiokunnan lausunnot (A4-0259/96);

A. ottaa huomioon, että monissa Itämeren alueen maissa on meneillään radikaali pitkän aikavälin muutosprosessi; jotkut alueen maista valmistautuvat liittymään Euroopan unionin jäseniksi, ja alue tarvitsee siksi jatkuvaa taloudellista ja poliittista tukea,

B. katsoo, että Euroopan unionin tulee pyrkiä integroimaan Itämeren alue osaksi unionin toimintaa ja huomioida ne haasteet ja mahdollisuudet, joita unionin laajentuminen on tuonut mukanaan Itämeren alueelle,

C. katsoo, että turvallisuuspoliittisesti on oleellista tiedostaa Itämeren alueen erityisluonne idän ja lännen yhtymäkohtana ja täten myös tarve tehostaa yleiseurooppalaista yhteistyötä,

D. ottaa huomioon, että unionin laajentumisen myötä Venäjästä on tullut unionin rajanaapuri, mikä asettaa erityisiä vaatimuksia niin EU:n Venäjän- kuin Itämeren-politiikallekin; katsoo, että unionin tuleekin mahdollisuuksien mukaan pyrkiä koordinoimaan kyseisten politiikkojen tavoitteita ja toimintakeinoja,

E. katsoo, että komission valmistelema Itämeri-aloite on hyvä keskustelunavaus alueen kehittämiseksi mainituista lähtökohdista;

Demokratia- ja talouskehitys

1. Painottaa, että Euroopan unionin Itämeren alueella harjoittaman yhteistyön tulee keskittyä erityisesti Itämeren alueen valtioiden demokratia- ja markkinatalouskehityksen turvaamiseen; tämän saavuttamiseksi vaikuttaa järkevältä kiinnittää edelleen erityistä huomiota inhimillisten voimavarojen kehittämiseen, erityisesti talouselämän ammattitaitoisten työntekijöiden ja johtajien koulutukseen, sekä jatkaa demokratiaa edistäviä ohjelmia;

2. Toteaa, että kahdenväliset suhteet Itämeren alueen yksittäisiin valtioihin ovat hyvin tärkeitä EU:lle, mutta ne eivät ole vielä saavuttaneet samankaltaista, Itämeren alueella sijaitsevien alueiden ja kuntien nykyisten monenvälisten suhteiden intensitettiä, ja sen vuoksi EU:lla voi olla myönteinen vaikutus vain silloin, kun se yhdentyy alueiden välisen yhteistyön nykyisiin rakenteisiin ja tukee niitä;

3. On sitä mieltä, että vakaa poliittinen kehitys Venäjällä, Puolassa ja Baltian maissa edellyttää ihmisoikeuksien kunnioittamista ja vähemmistöjen aseman turvaamista; katsoo, että unionin tulee niin assosiointi- kuin kumppanuussopimuksissaan hyödyntää niitä poliittisia lausekkeita, joilla pyritään takaamaan se, että sopimuskumppanit kunnioittavat ihmisoikeuksia;

4. Toteaa tyydytyksellä, että Itämeren maiden neuvostolla (CBSS) on erityinen ihmisoikeus- ja vähemmistövaltuutettu Itämeren valtioita varten;

5. Toteaa, että Itämeren alue muodostaa merkittävän markkina-alueen, jonka markkinat tulevat voimakkaasti kasvamaan siirtymätalousmaiden talouksien edelleen kehittyessä; katsoo, että unionin toimien tulee tähdätä kyseisten maiden kanssa tapahtuvaan entistäkin kiinteämpään yhteistyöhön ja sen omien markkinoiden huomattavaan avaamiseen Baltian alueelta tuleville tuotteille, mikä on paras keino antaa tukea;

6. Pyytää komissiota tukemaan Baltian maiden vapaakauppa-alueen luomista, jotta se toteutuisi jo vuoteen 1998 mennessä; katsoo, että aloite on omiaan lisäämään kyseisten maiden keskinäistä kauppaa sekä helpottamaan vientiä unionin alueelle; katsoo, että mahdollisuus vapaakauppasopimuksen solmimiseen Baltian maiden ja Puolan välille avaisi lisäksi pienille Baltian maille aivan uudet mahdollisuudet Puolan markkinoilla;

Ympäristökysymykset

7. On sitä mieltä, että unionin tulee toimillaan edesauttaa Itämeren ympäristöongelmien ratkaisemista; katsoo, että sekä teollisuus- että yhdyskuntajätteiden käsittelyssä on päästävä koko Itämeren alueella yhteisten normien toteuttamiseen mahdollisimman pian ja että samalla tulee kiinnittää huomiota koko alueen ydinturvallisuuskysymyksiin ja ohjata nopeasti avustusvaroja turvallisuuden parantamiseen yhteistyössä Itämeren alueen valtioiden kanssa;

Infrastruktuuri

8. Kiinnittää erityistä huomiota infrastruktuurin kehittämiseen alueella; katsoo, että unionin tulee panostaa Itämeren alueeseen suunnitteilla olevan Euroopan maakaasu- ja öljyverkon yhtymäkohtana; painottaa, että annettaessa tukea ja avustuksia infrastruktuurin kehittämiseen Itämeren alueella on kiinnitettävä huomiota siihen, että Baltiassa ja Puolassa olevat ainutlaatuiset yhtenäiset ja vahingoittumattomat biotoopit säilytetään;

9. Muistuttaa myös, että komissio on omassa Itämeri-aloitteessaan korostanut toimivien liikenneyhteyksien luomista Itämeren alueelta Keski- ja Länsi- Eurooppaan ja toisaalta Itämeren alueen sisäisten kulku- ja kuljetusyhteyksien parantamista, ja että konkreettisina yhteistyöhankkeina on mainittu mm. Via Baltica ja Via Hansatica -tiehankkeet;

10. Toteaa, että komission tulee ryhtyä toimenpiteisiin, jotta Venäjän sisävesireitit saataisiin kansainvälisen liikenteen piiriin;

Avustukset, yhteistyö ja koordinointi

11. Tähdentää, ottaen huomioon entisten sosialistimaiden rakennemuutosten ankaruuden, että unionin eri tukien määrää Itämeren alueella ja kauppaa tämän alueen kanssa on lisättävä myönteisen kehityksen varmistamiseksi kaikilla yhteiskunnan sektoreilla;

12. Vetoaa komissioon ja neuvostoon, että ne tarkistavat Itämeren aluetta koskevia suuntaviivojaan antamalla suuremman painoarvon kestävälle aluekehitykselle ja rajat ylittävälle ja alueiden väliselle yhteistyölle sen merkityksen vuoksi, mikä niillä on tämän alueen vakaudelle, sekä välttämällä toimia, jotka keskittävät alueellisia rakenteita ja aiheuttavat niille haittapuolia, ja että ne tältä pohjalta tarkistavat uudelleen interventioitaan ja suuntaavat ne uudelleen;

13. Toteaa komission kertomuksesta käyvän ilmi, että Itämeren alueelle on suunnattu myös huomattava määrä eräiden jäsenvaltioiden kansallisia lähialueyhteistyövaroja; katsoo, että unionin tulee yhteistyössä jäsenvaltioiden kanssa huolehtia siitä, että niin kansallisten kuin unioninkin varojen käyttö ohjautuu tarkoituksenmukaisella tavalla koko aluetta hyödyttäviin, yllämainitun kaltaisiin hankkeisiin;

14. Huomauttaa, että avustusohjelmiin varattujen määrärahojen koordinointi on aiheuttanut ongelmia myös jäsenvaltioissa; katsoo, että Itämeren alueella kansallisista lähialuemäärärahoista päättävien viranomaisten tulee omalta osaltaan pyrkiä saumattomaan yhteistyöhön unionin viranomaisten kanssa edellä mainittujen tavoitteiden saavuttamiseksi ja tukitoimenpiteiden koordinoinnin asteittaiseksi siirtämiseksi alueelliselle tasolle;

15. Pitää erityisen valitettavana, että TACIS-ohjelman toteuttaminen on pahasti viivästynyt, jolloin uusi TACIS-direktiivi ei myöskään salli rajat ylittävien hankkeiden yhteisrahoitusta TACIS- ja INTERREG-ohjelmista ja ennen kaikkea sosiaalipalvelualan laajentamisen ja uudistamisen merkitys jää vähäiseksi;

16. Toteaa, että keskeisenä unionin ulkopuolisena yhteistyöelimenä toimii Itämeren maiden neuvosto (CBSS);

17. Toteaa lopuksi tyydytyksellä, että Itämeren alueella tapahtuu eri tasoilla ja eri muodoissa erittäin monipuolista ja aktiivista yhteistyötä ja edellyttää, että komissio tukee ja kannustaa sitä jatkossakin;

18. Kehottaa puhemiestään välittämään tämän päätöslauselman neuvostolle, ja komissiolle, jäsenvaltioiden hallituksille sekä Itämeren maiden neuvoston jäsenvaltioiden hallituksille.